DA Den Europæiske Unions Tidende C 65/4

Afgørelse truffet af bestyrelserne for godstogskorridorer nr. 1 og 2 om fastlæggelse af rammerne for kapacitetstildeling i godstogskorridorer nr. 1 og 2

2013/C 65/04

TRANSPORTMINISTRENE FOR KONGERIGET BELGIEN, FORBUNDSREPUBLIKKEN TYSKLAND, DEN FRANSKE REPUBLIK, DEN ITALIENSKE REPUBLIK, STORHERTUGDØMMET LUXEMBOURG OG KONGERIGET NEDERLANDENE, SOM —

I NÆRVÆRELSE AF NÆSTFORMANDEN I KOMMISSIONEN

henviser til

— Europa-Parlamentets og Rådets direktiv 2012/34/EU af 21. november 2012 om oprettelse af et fælles europæisk jernbaneområde (1), herunder navnlig direktivets artikel 39, 43, 45, 46, 48, artikel 56, stk. 1, og bilag VII,

— Europa-Parlamentets og Rådets forordning (EU) nr. 913/2010 af 22. september 2010 om et europæisk banenet med henblik på konkurrencebaseret godstransport (2), herunder navnlig forordningens artikel 8, 13, 14, 15, 18, 19 og 20, og

tager følgende i betragtning:

— Bestyrelserne for godstogskorridorer nr. 1 og 2 som omhandlet i artikel 8 i forordning (EU) nr. 913/2010 er blevet etableret, og kommissorierne blev vedtaget på konferencen i Antwerpen den 27. juni 2011.

— Formændene for bestyrelserne for godstogskorridorer nr. 1 og 2 underrettede Europa-Kommissionen om etableringen af bestyrelserne ved skrivelser af 29. juni 2011 og 11. juli 2011.

— Europa-Kommissionen hilste etableringen af godstogskorridorer nr. 1 og 2 velkommen ved skrivelse til formændene af 19. oktober 2011.

— Bestyrelserne skal definere rammerne for tildeling af infrastrukturkapacitet i godstogskorridoren i overensstemmelse med artikel 14, stk. 1, i forordning (EU) nr. 913/2010.

— Schweiz ligger i drøftelser med Europa-Kommissionen om gennemførelsen af forordning (EU) nr. 913/2010.

— Godstogskorridor nr. 1 og 2 er forbundet i Rotterdam, Antwerpen og Basel; godstogskorridor nr. 1 og 8 er forbundet i Rotterdam, Antwerpen og Duisburg; godstogskorridor nr. 1 og 6 er forbundet i Milano; godstogskorridor nr. 2 og 6 er forbundet i Lyon, og godstogskorridor nr. 2 og 4 er forbundet i Metz.

— Der skal fastlægges fælles bindende regler på korridorniveau, således at der kan ske en fair tildeling via korridor-one-stop-shoppen, herunder i tilfælde af indbyrdes modstridende ansøgninger.

— Der bør fastlægges harmoniserede rammer for tildeling af infrastrukturkapacitet i alle godstogskorridorerne.

— Ledelsesudvalgene for godstogskorridorer nr. 1 og 2 er blevet enige om disse rammer for tildeling af infrastrukturkapacitet.

— Infrastrukturforvalterne og tildelingsorganerne vil henvise til disse rammer i deres respektive nationale netvejledninger i forbindelse med gennemførelsen.

— Tilsynsorganerne har givet udtryk for deres holdning til disse rammer for tildeling af infrastrukturkapacitet.

— De ministre, der underskriver dette dokument, vil bestræbe sig på at anvende dokumentet og overveje at udvide dets anvendelsesområde til andre korridorer, som de er involveret i.

— Der foreligger en engelsk udgave af disse rammer —

VEDTAGER de vedlagte rammer for tildeling af infrastrukturkapacitet i godstogskorridorer nr. 1 og 2,

BESLUTTER, at disse rammer skal gennemføres,

UDTRYKKER deres staters samtykke til at være bundet af denne afgørelse,

ANMODER Europa-Kommissionen om at offentliggøre nærværende afgørelse og vedlagte rammer for tildeling af infrastrukturkapacitet i godstogskorridorer nr. 1 og 2 i Den Europæiske Unions Tidende.

KORRIDORRAMMER

for tildeling af infrastrukturkapacitet i godstogskorridorer i overensstemmelse med forordning (EU) nr. 913/2010

I. RAMMERNES FORMÅL, ANVENDELSESOMRÅDE OG KARAKTER

1. I henhold til artikel 14, stk. 1, i forordning (EU) nr. 913/2010 (»forordningen«) skal bestyrelsen definere rammerne for tildeling af kapacitet i korridorer. Rammerne for tildeling af kapacitet i korridoren omfatter forordningens obligatoriske aspekter vedrørende tildeling af kapacitet. Disse rammer for tildeling af kapacitet i korridoren (»korridorrammer«) vedrører udelukkende tildelingen af på forhånd fastlagte kanaler og reservekapacitet via korridor-one-stop-shoppen til godstog, der kører over mindst én grænse langs godstogskorridoren, jf. forordningens artikel 14, stk. 4, dvs. når tildelingen af kapacitet via korridor-one-stop-shoppen er obligatorisk i henhold til forordningens artikel 13. Bestyrelsen evaluerer rammerne for korridorer under hensyntagen til den overvågningsprocedure, der er fastlagt i bilag 1. Tilsynsorganerne informerer bestyrelsen om deres egne observationer.

2. Rammerne gælder for infrastrukturforvaltere og tildelingsorganer og skal sikre anvendelsen af klare og gennemsigtige principper i forbindelse med tildelingen af på forhånd fastlagte kanaler og reservekapacitet via korridor-one-stop-shoppen. Infrastrukturforvalterne og tildelingsorganerne håndhæver gennemførelsen af rammerne ved at inkludere de relevante bestemmelser i deres netvejledninger. Rammernes anvendelsesområde defineres i iværksættelsesplanen for korridoren, hvor ruterne og forbindelseslinjerne fastlægges.

II. PRINCIPPERNE FOR ETABLERING AF PÅ FORHÅND FASTLAGTE KANALER

Kapaciteten af på forhånd fastlagte kanaler og reservekapacitet overført til korridor-one-stop-shoppen af infrastrukturforvalterne og tildelingsorganerne tages fra den nationale kapacitet til godstrafikken. Infrastrukturforvalterne og tildelingsorganerne etablerer de på forhånd fastlagte kanaler og reservekapaciteten i overensstemmelse med forordningens artikel 14, bl.a. under hensyntagen til:

— transportmarkedsundersøgelsen vedrørende efterspørgslen efter international godstrafik i korridoren og de forskellige trafikformer, herunder navnlig personbefordring

— anmodningen om infrastrukturkapacitet baseret på tidligere og nuværende køreplaner

— de nationale rammeaftaler.

Der redegøres nærmere for etablering af de på forhånd fastlagte kanaler i dokumentet med oplysninger om korridoren.

Disse på forhånd fastlagte kanaler overføres til korridor-one-stop-shoppen med eneret til forvaltning senest X-11 og for reservekapaciteten mindst 60 dage, inden toget skal køre (X-2).

Infrastrukturforvalterne og tildelingsorganerne vil i muligt omfang inkludere kapaciteten af på forhånd fastlagte kanaler, adgangen og de kanaler, der forbinder terminaler.

De på forhånd fastlagte kanaler, der forvaltes af korridor-one-stop-shoppen, til tildeling i den årlige køreplan og reservekapaciteten er forbeholdt korridoren. Det er derfor meget vigtigt, at infrastrukturforvalterne og tildelingsorganerne ikke efterfølgende foretager ændringer af den oplyste afsatte kapacitet, der har afgørende betydning for ansøgerne.

Ledelsesudvalget beslutter hvorvidt og i så fald i hvilket omfang den uudnyttede kapacitet skal returneres af korridor-one-stop-shoppen til de relevante infrastrukturforvaltere og tildelingsorganer pr. X-7.5 i overensstemmelse med de fastlagte principper i dokumentet med oplysninger om korridoren og under hensyntagen til behovet for en tilstrækkelig reservekapacitet af god kvalitet.

III. PRINCIPPERNE FOR TILDELING AF DE PÅ FORHÅND FASTLAGTE KANALER OG RESERVEKAPACITET VIA KORRIDOR-ONE-STOP-SHOPPEN

Afgørelsen om tildelingen af på forhånd fastlagte kanaler og reservekapacitet træffes af korridor-one-stop-shoppen i overensstemmelse med forordningens artikel 13.

Korridor-one-stop-shoppen skal i lighed med infrastrukturforvalterne og tildelingsorganerne overholde reglerne i direktiv 2012/34/EU, navnlig artikel 29.

Der redegøres for aktiviteterne i forbindelse med udarbejdelsen af køreplaner vedrørende på forhånd fastlagte kanaler og reservekapacitet i bilag 2.

1. Generelle principper for oprettelsen af korridor-one-stop-shoppen

Korridor-one-stop-shoppen skal etableres i overensstemmelse med principperne om gennemsigtighed, ikkeforskelsbehandling, uafhængighed, balance og rimelighed.

Ledelsesudvalget udpeger eller opretter korridor-one-stop-shoppen og fastsætter de nærmere regler for dens virke. I iværksættelsesplanen, der er omfattet af det dokument med oplysninger om korridoren, der skal offentliggøres af ledelsesudvalget i henhold til forordningens artikel 18, beskrives korridor-one-stop-shoppens kompetencer, organisationsform, adgangsrettigheder, forpligtelser i forhold til ansøgerne og dens funktion samt betingelserne for benyttelse af korridor-one-stop-shoppen.

2. Principperne om gennemsigtighed og ikkeforskelsbehandling

Når dokumentet med oplysninger om korridoren er blevet vedtaget, vil infrastrukturforvalterne og tildelingsorganerne desuden offentliggøre oplysningerne om korridor-one-stop-shoppen i deres netvejledninger. De vil ligeledes henvise til dokumentet med oplysninger om korridoren i deres egne netvejledninger.

I overensstemmelse med forordningens artikel 13 behandles enhver ansøgning fra en jernbanevirksomhed eller godkendt ansøger om tildeling af på forhånd fastlagte kanaler og reservekapacitet for godstog, der kører over mindst én grænse langs godstogskorridoren, af korridor-one-stop-shoppen (behandling af ansøgninger, samordning med infrastrukturforvalterne og tildelingsorganerne, opfølgning, beslutningstagning og besvarelse). Den enkelte ansøger skal registreres af korridor-one-stop-shoppen, og der skal reageres hensigtsmæssigt på ansøgninger.

Når korridor-one-stop-shoppen har modtaget alle ansøgninger om på forhånd fastlagte kanaler senest X-8 (almindelig frist for indgivelse af ansøgninger om kanaler til den årlige køreplan), træffer den hurtigst muligt afgørelse om tildelingen af på forhånd fastlagte kanaler frem til X-7.5 og markerer tildelingen i registret over kanaler i overensstemmelse hermed.

I henhold til forordningens artikel 13, stk. 3 og 4 skal korridor-one-stop-shoppen ligeledes hurtigst muligt underrette de kompetente infrastrukturforvaltere og tildelingsorganer om de modtagne ansøgninger og de trufne afgørelser. Korridor-one-stop-shoppen skal desuden i forbindelse med ansøgninger, der ikke kan imødekommes, straks videresende ansøgningen om infrastrukturkapacitet til de kompetente infrastrukturforvaltere og tildelingsorganer, der træffer afgørelse om den pågældende ansøgning og underretter korridor-one-stop-shoppen om denne afgørelse med henblik på viderebehandling. Denne procedure gør det muligt at følge op på ansøgninger om internationale kanaler til godstransport i korridoren, der modtages af korridor-one-stop-shoppen.

3. Principperne om rimelighed og uafhængighed

Korridor-one-stop-shoppen overholder fortrolighedspligten i forbindelse med modtagne ansøgninger.

På korridorniveau og således som led i det internationale samarbejde skal eksperterne i korridor-one-stop-shoppen arbejde uafhængigt af deres infrastrukturforvalteres og tildelingsorganers opgaver inden for rammerne af deres mandat og træffe afgørelse om tildeling af på forhånd fastlagte kanaler og reservekapacitet i korridorer. Korridor-one-stop-shoppens eksperter kan imidlertid samarbejde med infrastrukturforvalterne og tildelingsorganerne om koordineringen af tildelingen af korridorkanaler med tildelingen af indgående/udgående nationale kanaler.

4. Principperne om samarbejde og balance

Infrastrukturforvalterne og tildelingsorganerne koordinerer og pooler deres på forhånd fastlagte korridorkanaler i et katalog over på forhånd fastlagte kanaler udarbejdet af korridor-one-stop-shoppen for at imødegå markedets behov, bl.a. som afdækket i transportmarkedsundersøgelsen. Ledelsesudvalget underretter en gang om året bestyrelsen om den kvantitative og kvalitative udvikling af korridorkanalerne i henhold til forordningens artikel 19, stk. 2 (jf. bilag 1 vedrørende et minimumssæt af indikatorer).

5. De prioriteter, som korridor-one-stop-shoppen skal anvende i tilfælde af indbyrdes modstridende ansøgninger

Når korridor-one-stop-shoppen har modtaget alle ansøgninger om på forhånd fastlagte kanaler senest X-8, træffer den afgørelse om tildelingen af på forhånd fastlagte kanaler.

I tilfælde af indbyrdes modstridende ansøgninger anvender korridor-one-stop-shoppen den almindelige prioritetsregel for koordinering med fokus på at belønne ansøgere, der efter infrastrukturforvalternes og tildelingsorganernes vurdering har en højere kommerciel værdi, og på at maksimere kapacitetsudnyttelsen (længere og flere på forhånd fastlagte kanalsektioner). Formlen er beskrevet i bilag 3.

Bilaget kan ændres efter aftale mellem ledelsesudvalget og bestyrelsen.

Denne prioritetsregel for koordinering vedrører udelukkende på forhånd fastlagte kanaler i korridoren og finder kun anvendelse i perioden X-8 — X-7.5 i tilfælde af indbyrdes modstridende ansøgninger.

Når der er blevet truffet en afgørelse om tildeling efter fristen for indgivelse af ansøgninger frem til X-8, vil korridor-one-stop-shoppen foreslå alternative på forhånd fastlagte kanaler til de ansøgere, hvis ansøgning ikke er blevet imødekommet. Hvis disse alternative løsninger ikke er tilstrækkelige for ansøgeren, videresender korridor-one-stop-shoppen ansøgningerne til de kompetente infrastrukturforvaltere og tildelingsorganer i henhold til forordningens artikel 13, stk. 4. Infrastrukturforvalterne og tildelingsorganerne skal betragte disse ansøgninger om kanaler som værende indsendt inden fristen X-8.

Med hensyn til ansøgninger indgivet efter X-8 anvendes »først til mølle-princippet« som prioritetsreglen for koordinering.

Disse regler, der beskriver korridorens aspekter, vil blive anført i de nationale netvejledninger for de enkelte medlemmer af ledelsesudvalget for korridoren, og de vil efterfølgende blive offentliggjort i dokumentet med oplysninger om korridoren.

IV. MYNDIGHEDSKONTROL

Indvirkningen af rammerne for tildeling af kapacitet på den årlige tildeling er i tilfælde af klager underlagt (efterfølgende) myndighedskontrol. Tilsynsorganerne kan også foretage undersøgelser på eget initiativ.

I henhold til forordningens artikel 20 samarbejder de enkelte korridorers tilsynsorganer. Ministrene anmoder tilsynsorganerne om at beskrive deres samarbejde om tilsynskontrollen med korridor-one-stop-shoppen, herunder navnlig gennem indgåelse af en samarbejdsaftale om proceduren for indgivelse af klager over korridor-one-stop-shoppens tildelingsproces og beslutningstagningsproceduren i forbindelse med klager. Denne aftale bør offentliggøres.

I henhold til nationale bestemmelser i en række lande skal tilsynsorganerne involveres i tildelingsprocessen (f.eks. hvis en ansøgning ikke kan imødekommes). I dette tilfælde har tilsynsorganet kompetence til at overvåge infrastrukturforvalterne og tildelingsorganerne i henhold til artikel 56, stk. 1, i direktiv 2012/34/EU.

V. GODKENDTE ANSØGERE

I henhold til forordningens artikel 15 kan en godkendt ansøger indgive en ansøgning direkte til korridor-one-stop-shoppen om tildeling af på forhånd fastlagte kanaler/reservekapacitet. Hvis korridor-one-stop-shoppen tildeler de på forhånd fastlagte kanaler/reservekapacitet, skal den godkendte ansøger inden for en frist fastsat af ledelsesudvalget underrette korridor-one-stop-shoppen om den eller de udpegede jernbanevirksomheder, der vil benytte kanalerne/reservekapaciteten på vegne af den godkende ansøger. Den udpegede jernbanevirksomhed skal derfor indgå de nødvendige individuelle aftaler med de pågældende infrastrukturforvaltere og tildelingsorganer på baggrund af de respektive betingelser for adgang til nationale net.

I dokumentet med oplysninger om korridoren beskrives ansøgernes rettigheder og forpligtelser i forhold til korridor-one-stop-shoppen, navnlig hvor der endnu ikke er blevet udpeget en jernbanevirksomhed. Netvejledningerne bør omfatte reservationsafgifter for at tilskynde til en effektiv udnyttelse af den tildelte kanal.

GENNEMFØRELSE

Disse korridorrammer træder i kraft ved undertegnelsen af nærværende rammer. Bestyrelserne foretager den første evaluering af korridorrammerne to måneder efter modtagelsen af overvågningsrapporten for 2014, jf. artikel 19, stk. 2. Denne udgave af rammerne skal offentliggøres i dokumentet med oplysninger om korridoren.

BILAG

1. Overvågning af tildelingsprocessen

2. Aktiviteter i forbindelse med udarbejdelsen af køreplaner vedrørende på forhånd fastlagte kanaler og reservekapacitet

3. Beskrivelse af prioritetsreglen for koordinering pr. X-8 i tilfælde af indbyrdes modstridende ansøgninger om på forhånd fastlagte kanaler.

Undertegnet i Bruxelles den 20. december 2012 i en enkelt original på fransk, tysk, italiensk og nederlandsk, idet hver af disse tekster har samme gyldighed. Melchior WATHELET Staatssecretaris voor Mobiliteit Secrétaire d’Etat à la mobilité Staatssekretär für Mobilität Voor het Federal Overheid Dienst Mobiliteit and Vervoer van Belgïe Pour le service publique fédéral mobilité et transports de Belgique Für den Föderaler Öffentlicher Dienst Mobilität und Transportwesen Peter RAMSAUER Bundesminister für Verkehr, Bau und Stadtentwicklung von Bundesrepublik Deutschland Für das Bundesministerium für Verkehr, Bau und Stadtentwicklung Frédéric CUVILLIER Ministre délégué auprès de la ministre de l'écologie, du développement durable et de l'énergie, en charge des transports, de la mer et de la pêche de la République française Pour le ministre de l'écologie, du développement durable et de l'énergie Mario CIACCIA Vice Ministro delle infrastrutture e dei trasporti de la Repubblica italiana Per il Ministero delle infrastrutture e dei trasporti Claude WISELER Ministre du développement durable et des infrastructures du Grand-Duché de Luxembourg Pour le Département des Transports du Grand-Duché de Luxembourg Wilma J. MANSVELD De Staatssecretaris van Infrastructuur en Milieu van het Koninkrijk der Nederlanden Voor het Ministerie van Infrastructuur en Milieu In Anwesenheit von Siim KALLAS, Vizepräsident der Europäischen Kommission En présence de M. Siim KALLAS, vice-président de la Commission européenne In presenza di Siim KALLAS, vicepresidente della Commissione europea In aanwezigheid van Siim KALLAS, vicevoorzitter van de Europese Commissie

(1) EUT L 343 af 14.12.2012, s. 32.

(2) EUT L 276 af 20.10.2010, s. 22.

BILAG 1 Overvågning af tildelingsprocessen Tildelingen af kapacitet i korridoren evalueres en gang om året for at sikre en løbende forbedring af processen. Evalueringen foretages efter tildelingen af den årlige køreplan, dvs. i perioden medio august-oktober hvert år. Evalueringen foretages af ledelsesudvalget efter høring af den rådgivende gruppe af jernbanevirksomheder og den rådgivende gruppe af terminaloperatører. Bestyrelsen drøfter udkastet til evalueringsrapport med henstillinger i 4. kvartal hvert år. Ledelsesudvalget offentliggør resultaterne af overvågningen i henhold til forordningens artikel 19. Den første evalueringsrapport udarbejdes for 2014. Indikatorerne overvåges to gange om året (periode 1: medio december-medio juni, periode 2: medio juni-medio december (ændring af køreplan)): — På forhånd fastlagt kanal: — antal tilbudte på forhånd fastlagte kanaler X-11 pr. sektion — antal ansøgninger i perioden X-11-X-8 og X-8 (– 1 dag) — X-2 (uden indgående/udgående sektioner) — antal kanaler tildelt af korridor-one-stop-shoppen — antal kanaler i den aktive køreplansfase — antal indbyrdes modstridende ansøgninger (dobbeltbooking pr. X-8) — Indikator for den reservekapacitet, der skal tildeles af korridor-one-stop-shoppen, pr. X-2 — tilbudte kanaler — tildelte kanaler — kanaler med status som aktiv køreplan

BILAG 2 Aktiviteter i forbindelse med udarbejdelsen af køreplaner vedrørende på forhånd fastlagte kanaler og reservekapacitet Dato/periode Aktivitet X-11 Offentliggørelse af på forhånd fastlagte kanaler etableret af infrastrukturforvalterne og tildelingsorganerne X-8 Frist for indsendelse af ansøgninger om kanaler X-7,5 Fremsendelse af ansøgninger om en »fleksibel tilgang« (f.eks. første/sidste mil) eller »særbehandling« til infrastrukturforvaltere og tildelingsorganer X-7,5 Eventuel tilbageførsel af resterende (uudnyttede) på forhånd fastlagte kanaler til de kompetente infrastrukturforvaltere og tildelingsorganer — på grundlag af beslutningen truffet af korridorens ledelsesudvalg — til brug for infrastrukturforvaltere og tildelingsorganer under udarbejdelsen af den årlige køreplan X-5,5 Infrastrukturforvalternes og tildelingsorganernes endelige etablering af kanaler under anvendelse af den ønskede »fleksible tilgang« og levering af resultaterne til one-shop-workshoppen og udarbejdelse af udkastet til køreplan X-5 Offentliggørelse af udkastet til køreplan for på forhånd fastlagte kanaler — herunder sektioner tilvejebragt af infrastrukturforvalterne og tildelingsorganerne under anvendelse af den »fleksible tilgang«, som korridor-one-stop-shoppen har anmodet om X-5 — X-4 Bemærkninger fra ansøgere X-4 — X-3,5 Efterbehandling og endelig tildeling X-4 — X-2 Planlægning (produktion) af reservekapacitet til ad-hoc-trafik X-2 Offentliggørelse af reservekapacitet til ad-hoc-trafik